KIRJALLINEN KYSYMYS E-0884/00 esittäjä(t): Camilo Nogueira Román (Verts/ALE) komissiolle. Yhteisön suorittamat tarkastukset ja Galiciassa sijaitsevan Laxen sataman hyväksyminen rajatarkastusasemaksi.



Virallinen lehti nro 103 E , 03/04/2001 s. 0005 - 0006



KIRJALLINEN KYSYMYS E-0884/00 esittäjä(t): Camilo Nogueira Román (Verts/ALE) komissiolle (22. maaliskuuta 2000) Aihe: Yhteisön suorittamat tarkastukset ja Galiciassa sijaitsevan Laxen sataman hyväksyminen rajatarkastusasemaksi Kolmansista maista yhteisöön tuotavien tuotteiden eläinlääkintätarkastusten järjestämistä koskevista perusteista 10 päivänä joulukuuta 1990 annetun neuvoston direktiivin 90/675/ETY(1) 9 artiklan 3 kohdassa todetaan, että jäsenvaltioiden on annettava komissiolle luettelo rajatarkastusasemista. Espanja antoi oman luettelonsa määräajassa, joka päättyi 31. maaliskuuta 1991. Tässä luettelossa ei kuitenkaan mainittu Galiciassa sijaitsevaa Laxen satamaa rajatarkastusasemalle asetetut edellytykset täyttävänä satamana. Tuolloin kyseisessä satamassa, joka on tarkoitettu erityisesti tonnikalasaaliiden purkamiseen, aloitettiin erityinen hanke, jolla pyrittiin täyttämään direktiivissä säädetyt edellytykset ja vaaditut ominaisuudet, jotta satama voitaisiin merkitä rajatarkastusasemien luetteloon. Ensimmäisenä toimenpiteenä, joilla satama pyrittiin muuttamaan yhteisön normien mukaiseksi, rakennettiin direktiivissä säädettyjä toimintoja varten tarkoitettu tarkastusasema, joka valmistui syyskuussa 1994. Mainitun direktiivin 9 artiklan 4 kohdasta piittaamatta komissio ei sen paremmin kuin Espanjan viranomaisetkaan ole ryhtynyt minkäänlaisiin toimiin vaatimustenmukaisuuden tarkastamiseksi ja Laxen sataman hyväksymiseksi rajatarkastusasemaksi. Kyseisten viranomaisten laiminlyönnit ja välinpitämättömyys ovat aiheuttaneet huomattavia taloudellisia tappioita jäähdytys- ja pakastuslaitteistoilla varustettujen alusten omistajille. Onko komissio tietoinen Espanjan viranomaisten ja omien viranomaistensa viivyttelystä? Onko se suunnitellut ryhtyvänsä mahdollisimman pikaisesti tarvittaviin toimiin yhteisön vaatimusten mukaisuuden tarkastamiseksi, jotta Laxen satama voidaan merkitä rajatarkastusasemien luetteloon? (1) EYVL L 373, 31.12.1990, s. 1. David Byrnen komission puolesta antama vastaus (12. toukokuuta 2000) Rajatarkastusasemat hyväksytään nykyisin kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(1), jolla kumottiin ja korvattiin direktiivi 90/675/ETY(2), mukaisesti. Jäsenvaltioiden on täytynyt antaa tarvittavat säädökset direktiivin täytäntöön panemiseksi 1. heinäkuuta 1999 mennessä. Direktiivin 97/78/EY 6 artiklassa säädetään, että voidakseen kuulua luetteloon rajatarkastusaseman on oltava jäsenvaltion ehdottama, sen jälkeen, kun toimivaltainen viranomainen on varmistanut, että tämän direktiivin liitteessä II ja kolmansista maista tuotavien tuotteiden eläinlääkärintarkastuksista vastaavien yhteisön rajatarkastusasemien hyväksyntää koskevista edellytyksistä 3 päivänä marraskuuta 1992 tehdyssä komission päätöksessä 92/525/ETY(3) esitettyjä vaatimuksia noudatetaan. Sen jälkeen komission on tarkastettava se yhdessä jäsenvaltion toimivaltaisen viranomaisen kanssa. Espanjan viranomaiset eivät ole ehdottaneet Laxen satamaa itsenäiseksi rajatarkastusasemaksi ja siksi komissio ei ole sitä tarkastanut. Vastauksen saamiseksi siihen, ovatko Espanjan viranomaiset tehneet tarkastuksen, olisi tarkoituksenmukaisempaa esittää kysymys niille. (1) EYVL L 24, 30.1.1998. (2) EYVL L 373, 31.12.1990. (3) EYVL L 331, 17.11.1992.